Afrikan, Karibian ja Tyynenmeren maiden ja Euroopan yhteisön (EY) välillä tehdyn yleissopimuksen nojalla järjestettäva yhteinen edustajakokous (AKT-EU) - Hyväksytyt päätöslauselmat Nigeria (AKT-EU/2146/97/lopull.)



Virallinen lehti nro C 308 , 09/10/1997 s. 0037 - 0039



Afrikan, Karibian ja Tyynenmeren maiden ja Euroopan yhteisön (EY) välillä tehdyn yleissopimuksen nojalla järjestettäva yhteinen edustajakokous (AKT-EU) - Hyväksytyt päätöslauselmat Nigeria (AKT-EU/2146/97/lopull.) AKT-EU-edustajakokous, joka kokoontui Brysselissä 17. 20. maaliskuuta 1997, A. on syvästi huolestunut vuoden 1993 vaalien peruuntumisen jälkeen valtaan nousseen kenraali Sani Abachan sotilashallinnon jatkumisesta voimakeinoin, vuoden 1993 äänestyksen voittaneen Moshood Abiolan vankeuden jatkumisesta ilman oikeudenkäyntiä sekä hallituksen aikomuksesta kuten 15. maaliskuuta 1997 järjestetyt paikallisvaalit osoittivat panna täytäntöön siirtymäohjelma, jolla tähdätään oppositiopuolueiden jättämiseen vaalien ulkopuolelle, B. on huolestunut kansainvälisten ihmisoikeusjärjestöjen ja instituutioiden raporteista, joissa tuodaan esiin jatkuvia ihmisoikeusloukkauksia, julkisia teloituksia ja sananvapauden loukkauksia, C. panee huolestuneena merkille, että Euroopan unionin määräämistä pakotteista huolimatta demokratian puolustajiin kohdistetut mielivaltaiset pidätykset, summittaiset ja ilman oikeudenkäyntiä täytäntöön pannut teloitukset, katoamiset, kidutukset ja ihmisoikeuksien loukkaukset ovat edelleen yleisiä, D. panee huolestuneena merkille, että lasten oikeuksien yleissopimuksessa määritellyillä lasten oikeuksilla ei vieläkään ole lain mukaan tunnustettua asemaa Nigeriassa, mistä todistavat alhainen rikosoikeudellisen vastuun alkamisikä, lasten vankeusolot ja kohtelu vankeudessa, sekä tarvittavien takeiden puuttuminen sen ehkäisemiseksi, että järjestysvallan edustajat eivät kohtele lapsia väkivaltaisesti, E. ottaa huomioon, että kaksi ja puoli vuotta vaaliprosessin äkillisen keskeytymisen jälkeen sotilashallitus käyttää edelleen väkivaltaa pysyäkseen vallassa ja että poliitikkojen ja kansalaisyhteiskunnan edustajien pidätysten jatkuminen on osoitus tämän sotilashallituksen demokratianvastaisuudesta ja diktatuurista, F. panee hämmästyneenä merkille, että lukuisia mielipidevankeja pidetään vangittuina äärimmäisen kurjissa olosuhteissa, että joka päivä suoritetaan uusia pidätyksiä ja että "19 ogonia" kutsutaan tuomittaviksi vastaavanlaiseen erityistuomioistuimeen, jossa luettiin marraskuussa 1995 Ken Saro-Wiwan ja kahdeksan muun ogoni-aktivistin kuolemanrangaistukset, G. ottaa huomioon, että kunnallisvaalit, jotka oli tarkoitus järjestää viime joulukuussa, siirrettiin myöhempään vielä vahvistamattomaan ajankohtaan, H. valittaa sitä, että Nigerian hallitus on kieltänyt Yhdistyneiden kansakuntien tuomareiden, asianajajien ja muiden juristien puolueettomuuden ja ilman oikeudenkäyntiä täytäntöön pantavia ja summittaisia teloituksia käsitteleviä erityistarkkailijoita suorittamasta tutkimusta Nigeriassa tuomioistuinten tavanomaisessa toimintaympäristössä, sekä on tyytyväinen Yhdistyneiden kansakuntien päätökseen olla suorittamatta kyseistä tehtävää tällaisessa ympäristössä, I. valittaa sitä, että vuoropuhelu Kansainyhteisön ja Nigerian viranomaisten välillä ei ole tuonut mukanaan minkäänlaista parannusta ihmisoikeuskysymyksiin eikä ole myöskään johtanut toivottuun vapaan demokraattisen hallituksen valtaannousuun, J. on tyytyväinen, että Euroopan unionin rajatun aikavälin toimenpiteitä Nigeriaa kohtaan on jatkettu uudella kuuden kuukauden jaksolla, mutta valittaa sitä, että tehokkaampia toimenpiteitä ei ole hyväksytty tämän edustajakokouksen antamien suositusten mukaisesti, K. valittaa erityisesti sitä, että kansainväliset öljy-yhtiöt jatkavat edelleen toimintaansa ogonien alueella ihmisoikeusloukkauksista ja ympäristön tuhoutumisesta huolimatta, L. on kuitenkin vakuuttunut siitä, että huolimatta kansainvälisellä tasolla ja erityisesti Euroopan unionissa määrätyistä pakotteista, Nigerian hallitus voidaan pakottaa muodostamaan demokraattinen perustuslain mukainen hallitus ainoastaan valtion talouden eristämiseen tähtäävien toimenpiteiden, etenkin öljysaarron avulla, M. tuomitsee uudelleen Ken Saro-Wiwan ja kahdeksan muun ogonikansaan kuuluvan ympäristöaktivistin, Ogonien eloonjäämisliikkeen (MOSOP) jäsenten, teloitukset marraskuussa 1995 poliittisluonteisen ja epäoikeudenmukaisen oikeudenkäynnin jälkeen sekä kesäkuussa 1993 demokraattisesti valitun ja kesäkuusta 1993 asti vangittuna pidetyn presidentti Moshood Abiolan puolison murhan kesäkuussa 1996; 1. Tuomitsee sen, että Nigerian sotilashallitus jatkaa julmia tukahduttamistoimia vastustajiaan kohtaan, ja vetoaa neuvostoon, komissioon ja jäsenvaltioihin, jotta ne tehostavat painostustoimiaan Nigerian hallitusta kohtaan ja valvovat niiden tiukkaa toteuttamista; 2. Vetoaa kansainväliseen yhteisöön, Euroopan unioniin ja etenkin Kansainyhteisöön, jotta ne jatkaisivat pakotteitaan kunnes Nigerian hallitus lopettaa julmuudet kansalaisiaan, etenkin lapsia kohtaan ja sitoutuu todellisen demokratisointiprosessin käynnistämiseen; 3. Toistaa pyyntönsä, että kaikki poliittiset vangit ja henkilöt, jotka ovat vangittuna poliittisen mielipiteen rauhanomaisesta ilmaisemisesta, mukaan lukien ihmisoikeusaktivistit ja Moshood Abiola, vapautetaan välittömästi ja ehdoitta, tai heidät on asetettava syytteeseen ja heille on turvattava oikeudenmukainen oikeudenkäynti; 4. Katsoo, että siviilihallinnon paluusta Nigeriaan lokakuuhun 1998 mennessä tehdyt tämänhetkiset sopimukset eivät takaa todellista demokratisointiprosessia; 5. Kehottaa Nigerian hallitusta aloittamaan rakentavan vuoropuhelun opposition kanssa, jotta tämänhetkinen poliittinen umpikuja saadaan aukeamaan ja voidaan asettaa valtaan Moshood Abiolan johtama väliaikainen hallitus, jonka tehtävänä olisi valvoa demokraattisten, vapaiden ja yhtäläisten vaalien järjestämistä; 6. Pyytää Nigerian hallitusta maksamaan rahallisia korvauksia kaikille ihmisoikeusloukkauksien uhreille, erityisesti Ken Saro-Wiwan ja hänen kanssaan syytettyinä olleiden omaisille Yhdistyneiden kansakuntien pääsihteerin tiedustelumatkan yhteydessä huhtikuussa 1996 annettujen suositusten mukaisesti; 7. Kehottaa Kansainyhteisöä jättämään Nigerian pois seuraavasta valtion päämiesten kokouksesta, sillä se ei ole noudattanut Hararen periaatteita, ja ottaen huomioon, että Nigerian hallituksen kanssa käydyissä vuoropuheluissa ei ole tähän mennessä havaittavissa suurtakaan kehitystä demokratian, ihmisoikeuksien ja oikeusvaltion kunnioittamisen tiellä, kehottaa Kansainyhteisöä tehostamaan toimiaan tämän valtion hallitusta vastaan; 8. Panee merkille, että Euroopan unionin Nigerialle asettamat nykyiset pakotteet eivät ole osoittautuneet kovinkaan tehokkaiksi, ja pyytää tämän vuoksi Euroopan unionia tarkkailemaan huolellisesti pakotteiden tehokasta toteuttamista; 9. Kehottaa uudelleen Eurooppa-neuvostoa panemaan täytäntöön seuraavat toimenpiteet: nigerialaisen raakaöljyn käyttökielto Nigerian hallituksen ja väliaikaisen hallitusneuvoston ja toimeenpanevan liittoneuvoston jäsenten ja heidän perheidensä Euroopan unionin alueella olevien varojen jäädyttäminen; 10. Toistaa vetoomuksensa Euroopan unionin ehdottomasta aseiden vientikiellosta Nigeriaan, mukaan lukien aseet, joita koskevat sopimukset on tehty ennen nykyisen kauppasaarron voimaantuloa, ja tarkistamaan tapauskohtaisesti, perusolettamuksena kieltäminen, kaikki laitteet, joita voidaan käyttää sekä sotilaallisiin ja/tai turvallisuustarkoituksiin että siviilitarkoituksiin (dual use); 11. Pyytää, että jäsenvaltiot eivät myöntäisi viisumeita Nigerian hallituksen jäsenille; 12. Kehottaa unionin jäsenvaltioita myöntämään maanpaossa oleville kenraali Abachan sotilashallintoa vastustaville nigerialaisille pakolaisen aseman Geneven pakolaisyleissopimuksen mukaisesti; 13. Pyytää unionia tehostamaan humanitaarista apua Nigerian väestölle, erityisesti haavoittuvimmille väestönosille ja henkilöille, joiden asemaan hallituksen vastaiset pakotteet saattavat vaikuttaa; 14. Kehottaa Nigerian virallisten poliittisten puolueiden jäseniä, joiden on määrä vierailla Euroopan unionissa huhtikuussa, ja Nigerian opposition edustajia tapaamaan toisensa yhteisessä edustajakokouksessa, jotta neuvotteluja voitaisiin jatkaa Lomén yleissopimuksen 5 artiklan pohjalta; 15. Kehottaa työvaliokuntaansa lähettämään Nigeriaan välittömästi tiedusteluryhmän, jonka tehtävänä on tavata poliittisia vankeja ja laatia kertomus vankilaoloista ja vangitsemissyistä, jotta nämä tiedot voitaisiin toimittaa Yhdistyneiden kansakuntien ihmisoikeuskomission 53. istuntoon, jossa tarkastellaan Nigerian ihmisoikeustilannetta; 16. Kehottaa yhteispuheenjohtajiaan välittämään tämän päätöslauselman AKT-EU-neuvostolle ja komissiolle, Yhdistyneiden kansakuntien turvallisuusneuvostolle, Yhdistyneille kansakunnille Geneveen, OAU:lle, Nigerian hallitukselle ja Nigeriassa toimivien öljy-yhtiöiden johtajille.